
Persongalleri

Amber

Aleksandra og John, Ambers barn

Fie, tante

Piia, bestemor

Helmer, fosterbror

Gustaf, fosterbror

James, jarlen av Blockhurst og Ambers bror

Steve, Ambers kjæreste i England

Viktoria Berntsen, gift med Helmer

Odd Berntsen, Ambers store kjærlighet

Beth, Gustafs kone

Henrikke, kokke

Oda Kramer, Ambers søster

Edgar, Odas sønn

Åge, nabosønn, doktor og Odas ektemann

Ørnulf Halvorsen, lensmann

Pål, Arnt og Even, drenger


Slik sluttet forrige bok:

«Jeg tror nok det går bra, for jeg har noe å fortelle deg. Jeg har holdt det hemmelig i mange år. Nå er det på tide å slippe oss inn i varmen og kaste ut henne som ødela livet ditt. Hun står der og er så uskyldig, men du har hele tiden tatt feil av henne.»

Amber forsto ikke hva Evelyn mente. «Hva snakker du om?»

«Fie, vel. Det var hun som kom med deg. Jeg lovte Bernt at jeg skulle ta vare på deg, og det holdt jeg. Det var verre med Fie. Hun ønsket at du skulle dø.»


Kapittel 1

Slutten av juli, 1883

Amber stirret på Evelyn. Hun kunne ikke tro på hva hun sto og sa. Fie ønsket aldri at hun skulle dø. Hun var glad i Amber. Hun hadde tatt vare på henne lenge og vist at hun brydde seg.

Fie trådde frem og viftet med fingeren foran Evelyn. «Hvordan våger du? Du kommer for å skape splid mellom meg og Amber! Jeg har aldri ønsket at hun skulle dø! Jeg elsker Amber som min egen datter.» Ordene fosset ut av henne. Fie var så rasende at stemmen dirret.

Evelyn smilte søtt. «Nå bruker du alt du har for å unnskylde deg. Jeg har et brev som forteller at det jeg sier, er sant. Da du sluttet å sende penger, mistet vi alt. Derfor kommer vi hit – derfor er det på tide at sannheten kommer frem.»

«Om du har et brev, er det falskt,» påsto Fie.

Evelyn ristet på hodet. «Det er din underskrift.» Hun åpnet vesken og fant frem en gulnet konvolutt. «Her er beviset. Amber skal lese det som står der,» sa hun.

Amber rev til seg konvolutten og dro ut arket. Hun skalv på hånden da hun begynte å lese.

Kjære Evelyn

Det er flott at du tar deg av Amber, men jeg ville at hun skulle dø. Det var planen, og jeg må innrømme at jeg er rasende på Bernt. Han holdt ikke avtalen. Dere må gjøre alt for å rydde piken av veien. Det er jeg som skal arve Sommer-gården. Det er jeg som har stått for vedlikeholdet. Jeg har gjort alt for at gården skal holde en viss standard. Jeg betaler selvsagt en stor sum for at oppdraget blir fullført. Ikke fortell meg hvordan dere gjør det. Og brenn dette brevet omgående. Dere hører fra meg. Selvfølgelig mottar dere det månedlige beløpet, men den store summen kommer når Amber er ryddet av veien.

Vennlig hilsen

Fie Sommer

Amber skalv så fælt på hånden at hun mistet arket på gulvet. Det var Fies håndskrift. Hun hadde sett brevene hun skrev til advokaten. Brevene hun skrev til venninnene sine. Evelyn løy ikke. Fie var falsk og hadde spilt rollen sin godt.

Tanten ønsket virkelig at Amber skulle dø, slik at hun fikk Sommer-gården. Plutselig følte Amber at noe skurret. Om hun døde, ville James komme til å arve gården.

«Jeg ser at det er Fies underskrift, men det med å overta gården stemmer ikke. Jeg har en bror, og han er arveberettiget etter meg.» Hun så rett på Evelyn, som fortsatt smilte søtt.

«Vi vet om broren din. Han har frasagt seg alt som heter arv. Han har nok med sitt i England. Ja, det er merkelig hvor mye vi vet,» sa Evelyn fast.

«Det er det verste jeg har hørt! Kom dere vekk. Brevet er forfalsket, og jeg vet hvem det er som har gjort det. Bernt kjente min håndskrift. Ja, det ligner, men det er ikke min skrift,» påsto Fie mens hun gransket brevet hun holdt i hånden.

«Det er du som har skrevet brevet. Det er også du som har sendt oss penger, men det ble sagt at det var Bernt. Ja, dere var vel sammen om det lenge, før du ble rasende da han ikke gjorde som du sa.»

«Det er ufyselige anklager. Bernt er død, og det er derfor dere kommer hit. Han kan ikke fortelle hva som faktisk er sant. Det er falske anklager, og jeg finner meg ikke i å høre på dette. Amber er min pike, og det tålte dere ikke. Hun skulle ha blitt hos dere lenger, slik at dere fikk pengene dere trengte, men saken er at pengene tok slutt da Bernt døde. Det var synd for dere.»

Fie ga seg ikke. Amber kjente henne og forsto at tanten snakket sant. Evelyn løy, selv om brevet virket ekte. Fie var som en mor for Amber. Det var ikke mulig å spille så godt, mente hun. Samtidig hadde hun en gnagende følelse av at noe ikke stemte. Det var noe som skurret.

«Vi skal bo her. Det er det minste du kan gjøre for oss.» Evelyn så på Amber. «Dette er sannheten. Spør Iver.» Hun gløttet på ektemannen, som ikke hadde sagt et ord.

Han kremtet. «Det er dessverre sannheten, Amber. Jeg har tidd stille, men jeg er enig med Evelyn i at du en dag måtte få vite sannheten om Fie.»

Amber stolte mer på Iver enn Evelyn. Han hadde vært som en far for henne.

«Jeg vet ikke hva jeg skal si eller tro. For å være ærlig, er jeg i villrede. Fie har alltid vært der for meg. Det var Bernt som ikke likte meg, det husker jeg. Jeg var redd ham.» Hva annet kunne hun si? Hun kom ikke over dette sjokket.

Evelyn sukket. «Du ser ikke klart, siden du har tilbrakt mye tid med Fie. Dette er sannheten. Du burde få henne vekk fra gården så fort som mulig. Når det er gjort, må du kontakte advokaten. Han har papirer som beviser at Fie har sendt oss penger.»

«Nå er det nok.» Fie brøt inn i samtalen. «Dere forsvinner herfra omgående. Jeg er Ambers tante, og jeg lovte broren min å ta vare på henne. Det har jeg også gjort.»

«Du tok vare på henne en liten stund da hun var barn. Etter at hun kom til oss, holdt du avstand. Det jeg synes er merkelig, men som var smart, Fie, var at du tok henne inn i varmen med en gang hun kom til gården – som voksen. Du holdt deg inne med henne, og det var Bernt som ble skurken. Han var selvfølgelig ikke uskyldig, men på den måten ble du endelig kvitt ham. Han ble syndebukken, og du kunne fortsette å regjere på Sommer-gården.» Evelyn så utfordrende på Fie.

Amber så mot trappen. Odd sto der og lyttet. Hun hadde ikke hørt ham komme. Han så på Evelyn med en rynke i pannen.

«Hva tenker du om dette?» spurte hun Odd. Hun trengte å høre hans mening. Han var tross alt etterforsker og politi.

Han kom ned og stilte seg ved siden av henne.

«Jeg har hørt alt som ble sagt. For å være ærlig, tror jeg på Evelyn og Iver. Det er fælt å si det, men som etterforsker mistenker jeg at det er Fie som lyver. Det er for mye som stemmer med det Evelyn har fortalt. La meg lese brevet,» sa han.

Amber ga ham brevet, og Odd begynte å lese.

Ambers hjerte sank. Odd mente at Fie løy, at hun holdt seg inne med Amber nettopp fordi hun aldri ville forlate Sommer-gården.

Hun gløttet på Fie, som var blitt gustenblek i ansiktet. «Hva har du å si til dette, tante?» Det var så vidt hun fikk frem ordene, sjokket lå som et teppe over henne.

«Jeg hørte hva Odd sa, og det skremmer meg. Han av alle kan ikke tro på Evelyn og Iver. Jeg har alltid bodd her. Vært der for deg, Amber. Jeg skal sende bud på advokaten, han vet alt om mitt liv. Utgifter, og hva pengene har gått til. Jeg kan med hånden på hjertet si at jeg aldri har gitt Evelyn penger.»

Odd gløttet opp fra brevet og så innstendig på Fie.

«Da synes jeg du skal gjøre det med en gang. Det er viktig å få klarhet i dette. Brevet virker ekte nok, selv om noe av det kan virke konstruert. Vi får høre hva advokaten sier,» la han til og ga Amber brevet. Hun puttet brevet raskt i kjolelommen.

Fie fnøs. «Jeg har aldri vært borti maken! Dere kan ikke tro på det Evelyn og Iver sier. Det er løgn fra ende til annen. Forstår dere ikke at de har kommet hit fordi de ikke har et sted å bo lenger? De tenker vel som så at du skylder dem det, Amber.»

Det var selvfølgelig en tanke. Likevel måtte hun finne ut om det Fie hadde sagt, stemte. Hun var glad i Fie. Innerst inne kunne hun ikke forstå at tanten var så falsk. Men den gangen var hun et barn. Nå var hun voksen, og Fie torde ikke annet enn å holde seg inne med henne. Det kunne være derfor de fikk et så godt forhold, tenkte hun rett etterpå.

Nei, nå måtte hun slutte! Advokaten kom til å se til at alt av bevis ble lagt frem. Hun ba Odd gå og sende bud på advokaten. Han nikket og forlot dem.

Amber ble stående og se på Evelyn og Iver. De virket så stakkarslige. De hadde forventet seg altfor mye. Et liv i luksus. Det gikk galt, og nå var de altså her. Hva skulle hun gjøre? Huse dem?

Helmer kom ut av døren og ble stående og måpe da han så foreldrene.

«Hva i all verden gjør dere her?» sa han med sint stemme.

«Vi håper det er mulig å bo her. Vi har mistet alt,» sa Evelyn, før hun slo blikket ned. Det så ut som hun skammet seg.

«Skal dere bo … her? Nei, det går ikke. Dere har aldri vært gode mot Amber. Hun var en klamp om foten på dere, det husker jeg dere sa både titt og ofte.» Helmer ristet på hodet. «Maken til frekkhet. Jeg kan ikke forstå at dere er mine foreldre.»

Iver ristet på hodet. «Du er vår sønn, og du dro fra oss. Gustaf ble igjen, men så dro han også. Vi klarte oss ikke alene. Det ble for mye for oss,» sa han.

«Vi er voksne og kunne ikke bo hos dere lenger. Vi har våre egne liv, og det har vi hatt lenge.»

«Det er sant, men det gikk over styr for oss da Fie ikke holdt ord. Hun sto bak alt. Hun ville at Amber skulle dø den dagen da hun lå i en bevisstløs tilstand i barneværelset. Doktoren sa at om hun våknet, ble hun aldri den samme igjen. Bernt og Fie var like på så mange måter. Vi fikk betalt for å ta oss av Amber. Det er så mye dere ikke vet. Mye har ennå ikke kommet frem i lyset.»

Amber så på Iver, som hun en gang kalte far. Han som hadde sagt at han tenkte på henne som sin datter.

«Dette kunne du har fortalt for lenge siden, Iver. Hvorfor akkurat nå?» ville hun vite og så inn i to bedrøvelige øyne.

«Tiden er inne nå. Vi har tenkt over hva vi skal gjøre en stund. Sannheten måtte frem i lyset.»

Fie ristet på hodet. «Dere er helt forferdelige folk. Selv om dere vet at jeg ikke sto bak bortføringen, og advokaten kommer hit, fortsetter dere med påstandene deres. Eier dere ikke skam i livet?» Stemmen gikk opp i fistel.

Evelyn gren på nesen. «Det er du som ikke eier skam. Du har narret Amber helt siden hun kom hit!»

Fie stilte seg foran Evelyn, men Amber skjøv henne raskt vekk.

«Jeg vil ikke ha mer bråk. Du kan gå opp til deg selv, Fie. Jeg tar med meg Iver og Evelyn inn i stuen og venter på advokaten. Dette vil jeg ordne opp i selv,» sa hun bestemt.

Fie hevet det ene øyebrynet.

«Hvorfor? Det verste er at jeg ser i øynene dine at du ikke stoler på meg. Du har allerede dømt meg,» freste hun, før hun løftet litt på skjørtet og tok fatt på trappen.

Amber så etter tanten. Hun burde ikke ha vært så hard mot henne, men Fie kunne ikke være her når det nesten ble håndgemeng.

Hun gløttet på Evelyn. «Dere får bli med inn i stuen.» Hun viste dem vei inn i hallen, åpnet de doble dørene til dagligstuen og satte seg raskt i sofaen.

Helmer dukket opp i døråpningen. «Jeg håper du stoler mer på Fie enn mine foreldre. Det er fælt å si det, men tenk deg godt om,» sa han lavt, før han forsvant igjen.

Amber skulle selvfølgelig høre på ham. Samtidig håpet hun at hun snart ville klare å tenke klart, det var så vidt hun fikk til å samle tankene.

Sjokket var stort.

